b'\n_START_ARTICLE_\nLuk\xc3\xa1\xc5\xa1 Cinge\xc4\xbe\n_START_SECTION_\nSeuraura\n_START_PARAGRAPH_\nCinge\xc4\xbe on MsHK \xc5\xbdilinan kasvatti. H\xc3\xa4n debytoi seuran miesten joukkueessa vain 17-vuotiaana kaudella 2009\xe2\x80\x932010, jolloin Cinge\xc4\xbe pelasi Extraligassa \xc5\xbdilinan ja Slovakian alle 20-vuotiaiden maajoukkueohjelma HK Orange 20:n joukkueissa yhteens\xc3\xa4 34 runkosarjaottelua tehopistein 2+4=6. Avtomobilist Jekaterinburg varasi h\xc3\xa4net 168. pelaajana KHL:n varaustilaisuudessa 2010. Samana kes\xc3\xa4n\xc3\xa4 Cinge\xc4\xbein varasi my\xc3\xb6s QMJHL-joukkue Baie-Comeau Drakkar koko CHL:n varaustilaisuuden yhdeks\xc3\xa4nten\xc3\xa4 pelaajana._NEWLINE_Kaudeksi 2010\xe2\x80\x932011 Cinge\xc4\xbe siirtyi h\xc3\xa4net varanneen Baie-Comeau Drakkarin QMJHL-joukkueen riveihin. H\xc3\xa4n voitti joukkueen sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 18+32=50. Kahden Drakkarissa vietetyn vuoden j\xc3\xa4lkeen Cinge\xc4\xbe siirtyi kaudeksi 2012\xe2\x80\x932013 vuoden mittaisella sopimuksella KHL:n t\xc5\xa1ekkil\xc3\xa4isjoukkue Lev Prahaan, jonne h\xc3\xa4net varannut Avtomobilist Jekaterinburg kauppasi aiemmin Cinge\xc4\xbein. H\xc3\xa4nen roolinsa j\xc3\xa4i kuitenkin varsin pieneksi ja Cinge\xc4\xbe pelasi KHL:ss\xc3\xa4 15 runkosarja- ja kolme playoff-ottelua. H\xc3\xa4n pelasi kauden aikana my\xc3\xb6s kuusi ottelua lainalla T\xc5\xa1ekin toiseksi korkeimmalla sarjatasolla 1. \xc4\x8desk\xc3\xa1 hokejov\xc3\xa1 ligan HC Litom\xc4\x9b\xc5\x99icess\xc3\xa4. Elokuussa 2013 Cinge\xc4\xbe teki vuoden mittaisen jatkosopimuksen Levin kanssa. Kaudella 2013\xe2\x80\x932014 h\xc3\xa4n pelasi KHL:ss\xc3\xa4 41 runkosarjaottelua tehopistein 2+2=4 ja 18 playoff-ottelua tehopistein 2+1=3. Cinge\xc4\xbe eteni joukkueen kanssa aina Gagarin Cup -finaaleihin saakka, mutta mestaruuden vei kuitenkin Metallurg Magnitogorsk otteluvoitoin 4\xe2\x80\x933._NEWLINE_Cinge\xc4\xbe siirtyi kaudeksi 2014\xe2\x80\x932015 kaksivuotisella sopimuksella T\xc5\xa1ekin Extraligan HC Sparta Prahaan. Kauden 2015\xe2\x80\x932016 p\xc3\xa4\xc3\xa4tteeksi h\xc3\xa4n voitti hopeaa. Tammikuussa 2016 Cinge\xc4\xbe teki joukkueen kanssa vuoden mittaisen jatkosopimuksen. Kaudella 2016\xe2\x80\x932017 h\xc3\xa4n eteni Spartan kanssa Mestarien liigan finaaliin, mutta mestaruuden vei kuitenkin kotonaan ruotsalainen Fr\xc3\xb6lunda HC jatkoajalla lukemin 4\xe2\x80\x933._NEWLINE_Kaudeksi 2017\xe2\x80\x932018 Cinge\xc4\xbe siirtyi jatkamaan T\xc5\xa1ekin Extraliga -uraansa vuoden mittaisella sopimuksella HK Hradec Kr\xc3\xa1lov\xc3\xa9n riveihin.\n_START_SECTION_\nMaajoukkueura\n_START_PARAGRAPH_\nCinge\xc4\xbe valittiin Slovakian joukkueeseen Pyeongchangin olympiakisoihin 2018. H\xc3\xa4n pelasi my\xc3\xb6s MM-kilpailuissa vuonna 2017. Yhteens\xc3\xa4 Cinge\xc4\xbe on pelannut 32 A-maaottelua tehopistein 5+6=11. H\xc3\xa4n teki A-maajoukkuedebyyttins\xc3\xa4 Deutschland Cupissa 7. marraskuuta 2014 Saksan M\xc3\xbcncheniss\xc3\xa4 Kanadaa vastaan. Cinge\xc4\xbe ker\xc3\xa4si ottelussa nelj\xc3\xa4 j\xc3\xa4\xc3\xa4hyminuuttia. Ensimm\xc3\xa4isen A-maajoukkuemaalinsa h\xc3\xa4n teki kaksi vuotta my\xc3\xb6hemmin Deutschland Cupissa 6. marraskuuta 2016 Saksan Augsburgissa alivoimalla Sveitsi\xc3\xa4 vastaan. Cinge\xc4\xbe sai ottelussa my\xc3\xb6s sy\xc3\xb6tt\xc3\xb6pisteen Marcel Ha\xc5\xa1\xc4\x8d\xc3\xa1kin tekem\xc3\xa4\xc3\xa4n maaliin. H\xc3\xa4n ker\xc3\xa4si ottelusta teholukeman +3._NEWLINE_Cinge\xc4\xbe pelasi my\xc3\xb6s alle 18-vuotiaiden MM-kilpailuissa vuonna 2010. Valmennus valitsi h\xc3\xa4net Slovakian turnauksen yhdeksi kolmesta parhaasta pelaajasta. Cinge\xc4\xbe valittiin my\xc3\xb6s Suomea vastaan pelatun alkulohkon ottelun p\xc3\xa4\xc3\xa4tteeksi joukkueensa ottelun parhaaksi pelaajaksi. H\xc3\xa4n pelasi my\xc3\xb6s alle 18-vuotiaiden Ivan Hlinkan muistoturnauksessa vuonna 2009.'